มันนี่ทูเดย์
ศุลกากรประมูลรถหรูของกลาง
18 ก.พ. 2558

ศุลกากรประมูลรถหรูของกลาง
กรมศุลกากรประกาศเตรียมจัดขายทอดตลาดรถยนต์ของกลางหรูจำนวน 241 คัน อาทิ เบนทลีย์ ปอร์เช่ ออดี้ เมอร์เซเดส-เบนซ์ เฟอร์รารี และบีเอ็มดับเบิลยู 
การจัดขายทอดตลาดรถยนต์ของกลางในครั้งนี้ กรมศุลกากรได้มอบหมายให้ บริษัท สหการประมูล เป็นผู้ดำเนินการขายทอดตลาดตามสภาพที่เป็นอยู่และเป็นการประมูลด้วยวาจา โดยเปิดให้ผู้สนใจที่จะเข้าร่วมประมูลสามารถชมสภาพภายนอกรถยนต์ของกลางในวันที่ 25–26 ก.พ. 2558 เวลา 09.00–18.00 น.
สำหรับรถยนต์ที่เปิดประมูลเป็นคันแรกและมีราคาการเปิดประมูลสูงสุด ได้แก่ ลำดับที่ 1 คือ ยี่ห้อเบนทลีย์ รุ่นคอนติเนนทัล จีที เปิดประมูลด้วยราคา 9.99 ล้านบาท และรถยนต์ที่มีราคา การเปิดประมูลลำดับถัดมา ได้แก่ ลำดับที่ 5 ยี่ห้อเฟอร์รารี รุ่น สกูเดอเรีย สไปเดอร์ 16 M เปิดประมูลด้วยราคา 6 ล้านบาท ส่วนรถยนต์ที่มีการเปิดประมูลด้วยราคาต่ำสุด ได้แก่ ลำดับที่ 226 ยี่ห้อโตโยต้า รุ่นไฮเอซ และลำดับที่ 229 ยี่ห้อโตโยต้า รุ่น KE 70 เปิดประมูลราคา 2 หมื่นบาท